Bana Község Önkormányzat

2944 Bana, Jókai M. u. 18.

**J E G Y Z Ő K Ö N Y V**

Készült: Bana Község Önkormányzat Képviselő-testülete 2013. december 10-én, 17,00 órakor a Bábolnai Közös Önkormányzati Hivatal Banai Kirendeltségének Tanácstermében megtartott ülésen.

Jelen vannak: Sáhóné Horváth Márta polgármester, Ágoston Lászlóné, Bátisz

 Erzsébet, Bujáki Lászlóné, Járóka Márió Zsolt, Szabó Árpád, Vizkeleti

 István képviselők,

továbbá: Kocsis Gábor jegyző, Lakasz Tímea kirendeltség vezető, Somogyiné

 Zeke Tünde óvodavezető, Vincze Attiláné iskolaigazgató.

Sáhóné Horváth Márta polgármester: Köszönti a képviselőket, a megjelenteket, Bana lakosságát. Megállapítja, hogy a testület határozatképes. Egyebek napirendi pontba kéri felvenni a fogászati ellátással kapcsolatos állásfoglalás kérdését. Szavazást kezdeményez a módosított napirendi pontokról.

*A banai Képviselő Testület egyhangú szavazással elfogadja*

*a módosított napirendi pontokat.*

1. **Tájékoztató a lejárt határidejű önkormányzati döntések végrehajtásáról és beszámoló a két ülés között történt eseményekről**

Sáhóné Horváth Márta polgármester: Ismerteti a lejárt határidejű határozatokat és a két ülés között történt eseményeket. 2013. november 12-én rendezték meg az óvodában a Márton napi lámpás felvonulást. A szülőket és nagyszülőket is vendégül látták, a gyerekek örömére pedig egy ketrecet helyeztek el az óvoda udvarán, amiben 3 liba kapott helyet Lőrik Lambert jóvoltából. November 16-án tartották az óvoda szülői munkaközösségének jótékonysági bálját a művelődési ház nagytermében. A zenét Pábli Zsolt szolgáltatta, de a megjelentek egy kivetítőnek köszönhetően bepillantást nyerhettek az óvoda mindennapjaiba. A bál bevételéből 3 csoport karácsonyi ajándékát tudják finanszírozni. November 20-án a társulási tanács ülésén vett részt Komáromban. Ugyanezen a napon a Pannon-Víz Zrt. régiós értekezletén Vizkeleti István alpolgármester vett részt Nyúlon, Somogyiné Zeke Tünde óvodavezető pedig továbbképzést tartott a hivatal tanácstermében. November 27-re szervezték meg a polgári védelmi szolgálatra beosztottak tájékoztató felkészítését. November 28-án Komárom-Esztergom megye ünnepélyes közgyűlésén vett részt, ahol sor került kitüntető címek adományozására. December 5-én az óvónők és dajkák Mikulás-napi előadását tekinthették meg az óvodások, valamint az első és második osztályos gyermekek. December 6-án érkezet a Mikulás az óvodába és a baba-mama klubba. A nagy csoportos gyerekek az iskola jóvoltából a Budapesti Vasúttörténeti Múzeum Mikulás-műsorán vehettek részt. December 7-én tartotta évzáró ülését a sportkör. A tárkányi szivárvány tánccsoport műsora színesítette az estét. December 9-én adventi játszóházat szerveztek az óvodában. Szavazást kezdeményez.

*A Képviselő-testület egyhangú szavazással az alábbi határozatot hozza:*

**126/2013. (XII.10.) sz. Képviselő-testületi**

**önkormányzati határozat:**

Bana Község Önkormányzat Képviselő-testülete

a lejárt határidejű önkormányzati döntések végrehajtásáról szóló tájékoztatót

és a beszámolót a két ülés között történt eseményekről

elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **2013. évi költségvetési rendelet módosítása**

Kocsis Gábor jegyző: Ismerteti, hogy az államháztartási törvény előírása szerint negyedévente minden önkormányzatnak kötelessége az időközi pénzmozgásokhoz igazítania költségvetési rendeletét. Az előző negyedévben még nem szereplő kiadások és bevételek kerültek beépítésre az új rendeletbe.

Ágoston Lászlóné az Ügyrendi Bizottság elnöke: Ismerteti a Bizottság 57/2013. (XII.02.) számú határozatát.

Sáhóné Horváth Márta polgármester: Hozzá teszi, hogy a módosítással 152.500.000,- Ft-ra változik a költségvetés főösszege. Szavazást kezdeményez.

*A Képviselő-testület egyhangú szavazással az alábbi rendeletet hozza:*

Bana Község Önkormányzat Képviselő-testületének

**21/2013. (XII.10.) rendelete**

**Bana Község Önkormányzatának 2013. évi költségvetéséről**

Bana Község Önkormányzatának Képviselő-testülete a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (1) bekezdés b) pontjában, az államháztartásról szóló 2011. évi CXCV. tv. 23. §. (1) bekezdésben kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 143. § (4) bekezdésének b) pontjában meghatározott feladatkörében eljárva, a Magyarország 2013. évi költségvetéséről szóló 2012. évi CCIV. törvény előírásaira, illetve azok végrehajtására vonatkozó rendeletekre figyelemmel, a szükséges egyeztetések után a 2013. évi költségvetéséről és végrehajtási feladatairól az alábbi rendeletet alkotja:

# 1. A költségvetés bevételei és kiadásai

1. § Bana Község Képviselő-testületének a 2013. évi költségvetésről szóló 8/2013.(II.13.) számú önkormányzati rendelet (a továbbiakban Rendelet) 1. § helyébe a következő rendelkezés lép:

(1) Képviselő-testület a rendelet 1. és 8. melléklete szerint

a) az önkormányzat 2013. évi költségvetési kiadásainak fedezetéül szolgáló bevételek főösszegét (tárgyévi költségvetési bevételekkel egyezően) **152.500 E** Ft-ban állapítja meg, amelyből felhalmozási célú bevétel **14.770 E** Ft, a működési célú bevétel **137.730 E** Ft.

b) az önkormányzat összes kiadását **152.500 E** Ft-ban, ezen belül költségvetési kiadását **152.500 E** Ft-ban hagyja jóvá, amelyből a felhalmozási célú kiadás **21.674 E** Ft, a működési célú kiadások összege **130.826 E** Ft.

(2) A tárgyévi költségvetési bevételek és kiadások különbözeteként a költségvetési hiány összege az alábbiak szerint kerül megállapításra:

a) előző évi pénzmaradványt nem tartalmazó költségvetési bevételek: **142.590 E** Ft

b) finanszírozási műveleteket nem tartalmazó költségvetési kiadások: **152.500 E** Ft

c) a hiány összege: **9.910 E** Ft, melynek fedezete a pénzmaradvány.

(3) A Képviselő-testület a költségvetési szervek bevételi és kiadási főösszegét az alábbiak szerint állapítja meg:

a) Önkormányzat: **95.541 E** Ft

b) Polgármesteri Hivatal: **3.158 E** Ft

c) Egységes Óvoda - Bölcsőde: **53.801 E** Ft

2. § Ez a rendelet kihirdetési napján lép hatályba és az azt követő nap hatályát veszti.

**Sáhóné Horváth Márta Kocsis Gábor**

 **polgármester jegyző**

1. **Az önkormányzat Szervezeti és Működési Szabályzatának módosítása**

Kocsis Gábor jegyző: Elmondja, hogy egyrészt a szociális törvény változásai miatt van szükség az SzMSz módosítására, másrészt pedig a szakfeladatok felsorolását is be kell építeniük a szabályzatba.

Bujáki Lászlóné a Szociális Bizottság elnöke: Ismerteti a Bizottság 33/2013. (XII.03.) számú határozatát.

Ágoston Lászlóné az Ügyrendi Bizottság elnöke: Ismerteti a Bizottság ….**/2013. (XII.02.)** számú határozatát.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi rendeletet hozza:*

Bana Község Önkormányzata Képviselő-testülete

22/2013. (XII. 10.) önkormányzati rendelete

az Önkormányzat Szervezeti és Működési Szabályzatáról

szóló 9/2013. (III. 12.) rendelete

módosításáról

Bana Község Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 53. § (1) bekezdésében, 143. § (4) bekezdés a) pontjában kapott felhatalmazás alapján, az Alaptörvény 32. cikk (1) bekezdés d) pontjában meghatározott feladatkörében a következőket rendeli el:

1. § Bana Község Önkormányzata Képviselő-testületének az Önkormányzat Szervezeti és Működési Szabályzatáról szóló 9/2013. (III. 12.) rendeletének (a továbbiakban: Rendelet) 37. § (2) bekezdés a) pontja helyébe az alábbi rendelkezés lép:

(A Képviselő-testület a Szociális Bizottságra ruházza az alábbi, szociális és gyermekvédelmi ügyekkel kapcsolatos hatásköreit:)

*„a) önkormányzati segély,”*

2. § A Rendelet 42. § (1) bekezdés a) pontja helyébe az alábbi rendelkezés lép:

((1) A Képviselő-testület a polgármesterre ruházza az alábbi, szociális ügyekkel kapcsolatos hatásköreit:)

 *„a) önkormányzati segély,”*

3. § A Rendelet jelen rendelet mellékletét képező 4. melléklettel egészül ki.

4. § Hatályát veszti a Rendelet 37. § (2) bekezdés b) pontja és 42. § (1) bekezdés b) pontja.

5. § (1) Ez a rendelet – a 3. § kivételével - 2014. január 1. napján lép hatályba és 2014. január 2. napján hatályát veszti.

(2) A 3. § 2013. december 1. napján lép hatályba és 2013. december 2. napján hatályát veszti.

**Kocsis Gábor Sáhóné Horváth Márta**

jegyző polgármester

4. melléklet a 9/2013. (III. 12.) önkormányzati rendelethez

|  |
| --- |
| Önkormányzati szakfeladatok |
|   | A | B |
| 1 | 421100 | Út, autópálya építése |
| 2 | 522001 | Közutak, hidak, alagutak üzemeltetése, fenntartása |
| 3 | 680001 | Lakóingatlan bérbeadása, üzemeltetése |
| 4 | 841112 | Önkormányzati jogalkotás |
| 5 | 841114 | Országgyűlési képviselőválasztásokhoz kapcsolódó tevékenységek |
| 6 | 841115 | Önkormányzati képviselőválasztásokhoz kapcsolódó tevékenységek |
| 7 | 841126 | Önkormányzatok és társulások általános végrehajtó igazgatási tevékenysége |
| 8 | 841402 | Közvilágítás |
| 9 | 841403 | Város-, községgazdálkodási m.n.s. szolgáltatások |
| 10 | 841901 | Önkormányzatok és társulások elszámolásai |
| 11 | 869041 | Család- és nővédelmi egészségügyi gondozás |
| 12 | 882111 | Aktív korúak ellátása |
| 13 | 882113 | Lakásfenntartási támogatás normatív alapon |
| 14 | 882122 | Átmeneti segély |
| 15 | 882123 | Temetési segély |
| 16 | 882124 | Rendkívüli gyermekvédelmi támogatás |
| 17 | 882129 | Egyéb önkormányzati eseti pénzbeli ellátások |
| 18 | 882202 | Közgyógyellátás |
| 19 | 882203 | Köztemetés |
| 20 | 890301 | Civil szervezetek működési támogatása |
| 21 | 890442 | Foglalkoztatást helyettesítő támogatásra jogosultak hosszabb időtartamú közfoglalkoztatása |
| 22 | 910121 | Könyvtári állomány gyarapítása, nyilvántartása |
| 23 | 910502 | Közművelődési intézmények, közösségi színterek működtetése |
| 24 | 960302 | Köztemető-fenntartás és -működtetés |

1. **Helyi szociális rendelet módosítása**

Kocsis Gábor jegyző: Ismerteti, hogy a szociális törvény változása miatt szükséges módosítani a helyi szociális rendeletet is. Az országban egységes önkormányzati segélyezési rendszert alakítottak ki. A feltételrendszer nem változott jelentősen, ennek ellenére az átvezetéseket meg kell tenni, továbbá a gyermekvédelem helyi szabályozásáról szóló rendeletüket is módosítani kell.

Bujáki Lászlóné a Szociális Bizottság elnöke: Ismerteti a Bizottság 32/2013. (XII.03.) számú határozatát.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi rendeletet hozza:*

Bana Község Önkormányzata Képviselő-testülete

23/2013. (XII. 10.) önkormányzati rendelete

a szociális ellátásokról és eljárásokról, valamint a gyermekvédelem helyi szabályozásáról szóló 11/2013. (IV. 9.) rendelete

módosításáról

Bana Község Önkormányzat Képviselő-testülete a szociális igazgatásról és a szociális ellátásról szóló 1993. évi III. törvény 132. § (4) bekezdés g) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében a következőket rendeli el:

1. § Bana Község Önkormányzat Képviselő-testületének a szociális ellátásokról és eljárásokról, valamint a gyermekvédelem helyi szabályozásáról szóló 11/2013. (IV. 9.) rendeletének (a továbbiakban: Rendelet) 4. §-a helyébe a következő rendelkezések lépnek:

*„5. § (1) Önkormányzati segélyre jogosult az, akinek a családjában az egy főre jutó jövedelem az öregségi nyugdíjminimum 250 %-át, egyedül élő esetén annak 300 %-át nem haladja meg.*

*(2) Különös méltánylást érdemlő esetben önkormányzati segély nyújtható annak a személynek is, akinek a családjában az egy főre eső jövedelem az (1) bekezdésben meghatározott jövedelemhatárt meghaladja, de előre nem tervezhető, indokolt többletkiadásai következtében (betegség, baleset, elemi kár miatt) létfenntartása veszélyeztetett.*

*(3) Az alkalmanként juttatott önkormányzati segély összege személyenként vagy családonként maximum a mindenkori öregségi nyugdíjminimum összegével megegyező lehet. Az elhunyt személy eltemettetésének költségeihez való hozzájárulásként megállapított önkormányzati segély esetén, a kamatmentes kölcsön folyósítása esetén és más különösen méltányolható és indokolható esetben a folyósított önkormányzati segély összege a mindenkori öregségi nyugdíjminimum összegénél magasabb is lehet.*

*(4) Az önkormányzati segély megállapítására irányuló kérelmet Bana Község Önkormányzat Szociális Bizottsága jogosult elbírálni, azonban ha a segélykérelem elbírálása különösen méltányolható okból sürgősen szükséges, akkor az önkormányzati segély iránti kérelmet a polgármester is elbírálhatja. A polgármester az általa megállapított segélyről a soron következő Szociális Bizottsági ülésen beszámolni köteles.*

*(5) Az önkormányzati segélyt a Bábolnai Közös Önkormányzati Hivatal a pénzbeli segély megállapítását követő 5 napon belül fizeti ki, természetbeni juttatás esetén 8 napon belül juttatja el a jogosultnak.*

*(6) Az önkormányzati segély felhasználásának ellenőrzésére a Bábolnai Közös Önkormányzati Hivatal jegyzője jogosult. Amennyiben szükséges, akkor az ellenőrzéshez a Nagyigmánd és Környéke Gyermekjóléti és Családsegítő Szolgálatát a Bábolnai Közös Önkormányzati Hivatal jegyzője felkéri környezettanulmány lefolytatására.”*

2. § Ez a rendelet 2014. január 1. napján lép hatályba és 2014. január 2. napján hatályát veszti.

**Kocsis Gábor Sáhóné Horváth Márta**

jegyző polgármester

1. **Az Önkormányzat tulajdonában álló közterületek filmforgatási célú használatára**

Kocsis Gábor jegyző: Elmondja, hogy a Megyei Kormányhivatal felhívta a figyelmet arra, hogy 2013 nyarán változott a mozgóképekről szóló törvény, ennek értelmében pedig az önkormányzatoknak rendeletben kell szabályozniuk a közterületük filmforgatási célú használatát. Amennyiben Banán szeretnének filmet forgatni, akkor a kormányhivatalhoz kell benyújtani a kérvényt, aki készít egy megállapodást, amihez az önkormányzat hozzájárulása szükséges.

Sáhóné Horváth Márta polgármester: Kiemeli, hogy a megállapodás csak akkor lép életbe, hogyha a képviselő testület jóváhagyta azt. Szavazást kezdeményez.

*A Képviselő-testület egyhangú szavazással az alábbi rendeletet hozza:*

**Bana Község Önkormányzat Képviselő testülete**

**24/2013. (XII.10.) önkormányzati rendelete**

**a filmforgatási célú közterület-használatra vonatkozó szabályokról**

Bana Község Önkormányzat Képviselő-testülete a mozgóképről szóló 2004. évi II. törvény 37. § (4) bekezdésében kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva a következőket rendeli el:

**1.§** Bana Község Önkormányzat (a továbbiakban: Önkormányzat) tulajdonában lévő közterületeknek a mozgóképről szóló 2004. évi II. törvény (a továbbiakban: Mgtv.) szerinti filmalkotás forgatása céljából történő igénybevételére (a továbbiakban: filmforgatás) e rendelet szabályait kell alkalmazni.

**2.§** (1) A filmforgatással összefüggő, Mgtv-ben meghatározott képviselő-testületi hatásköröket a polgármester gyakorolja.

(2) A hatósági szerződés abban az esetben hagyható jóvá, ha a kérelmező a következő feltételek teljesítését vállalja a hatósági szerződésben:

a) az eredeti állapot helyreállítását,

b) az igénybe vett közterület és a közterületen elhelyezett tárgyak rendben- és tisztán tartását,

c) a keletkezett hulladék elszállításáról való gondoskodást,

d) a filmforgatással érintett lakosság és vállalkozás tájékoztatását a filmforgatással kapcsolatos lényeges információkról,

e) az esetleges forgalomkorlátozásokról tájékoztatót megjelentetését a helyi médiában,

f) a filmforgatás által okozott vagy azzal összefüggésbe hozható esetleges károk megtérítését, beleértve a harmadik személy által az önkormányzat felé érvényesített kárt is.

(3) A filmforgatással érintett közterület elhelyezkedésétől függően külön megállapodás kötendő a hatósági szerződéshez, különösen a felmerült költségek tekintetében

a) a menetrend szerinti autóbusz közlekedéssel érintett útvonal esetén a közlekedési szolgáltatóval, valamint

b) a nem helyi közutak érintettsége esetén az út kezelőjével.

(4) A filmforgatás során a szomszédos lakóingatlanok gyalogos és gépkocsival történő megközelítését a közterület-használó köteles folyamatosan biztosítani.

**3.§** A filmforgatást akadályozó, de a kérelmezőnek nem felróható, valamint a rendkívüli természeti események esetén a Képviselő-testület az akadály elhárulása után az esetleges kárelhárítást vagy helyreállítást követő 10 munkanapon belül biztosítja újra a közterületet olyan időtartamban, ameddig a filmforgatás akadályozva volt.

**4.§** (1) A fizetendő közterület használat díja megegyezik az Mgtv. 3. mellékletében foglalt legmagasabb díjtételek mindenkori mértékével.

(2) A rendelet alkalmazásában turisztikailag kiemelt központi területnek számít az Önkormányzati tulajdonú épületektől számított 20 m sugarú terület.

(3) A kérelmező a közterület-használati díj megfizetése alól kizárólag abban az esetben mentesíthető, ha a filmalkotás közérdekű célt szolgál. Közérdekű célnak minősül különösen az önkormányzat, az önkormányzat intézménye által vagy érdekében, továbbá oktatási, tudományos vagy ismeretterjesztési célok érdekében végzett filmforgatás.

**5.§** (1) Ez a rendelet 2013. december 11-én lép hatályba.

|  |  |
| --- | --- |
|  |  |
| **Sáhóné Horváth Márta****polgármester** | **Kocsis Gábor****jegyző**  |

1. **A közterületek használatáról, rendjéről és tisztántartásáról szóló 12/2013. (IV.09.) számú rendelet módosítása**

Kociss Gábor jegyző: Ismerteti, hogy az Önkormányzat tulajdonában álló közterületek filmforgatási célú használatáról szóló rendelet elfogadása miatt van szükség egy újabb rendelet módosítására. Az alap rendelet érdemben nem változik, csupán azzal egészül ki, hogy a filmforgatási célú közterület használatot külön rendelet szabályozza.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi rendeletet hozza:*

**Bana Község Önkormányzat Képviselő-testületének**

**25/2013. (XII. 10.) sz. rendelete**

**a közterületek használatáról, rendjéről és tisztántartásáról a 12/2013. (IV.09.) önkormányzati rendelete módosításáról**

Bana Község Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 1., 2., 5., 11, 19. pontjaiban meghatározott feladatkörében eljárva a következőket rendeli el:

1. § A Rendelet a következő 6/A. §-sal egészül ki:

*„6/A.§ Bana Község Önkormányzat tulajdonában lévő közterületeknek A mozgóképről szóló 2004. évi II. törvény szerinti filmalkotás forgatása céljából történő igénybevételére e rendelet a filmforgatási célú közterület-használatra vonatkozó szabályokról szóló rendeletben foglalt eltérésekkel alkalmazandó.”*

2 § Ez a rendelet a kihirdetését követő 1. napon lép hatályba és a kihirdetést követő 2. napon hatályát veszti.

**Kocsis Gábor Sáhóné Horváth Márta**

jegyző polgármester

1. **Beszámoló a Bábolnai Közös Önkormányzati Hivatal 2013. évi működéséről**

Kocsis Gábor jegyző: Elmondja, hogy a beszámolóban próbálták minél részletesebben összefoglalni, milyen munka folyik a Közös Önkormányzati Hivatalban a februári megalakulás óta. Az írásos anyag 2 nagy részében külön taglalják a bábolnai székhelyen és a banai kirendeltségen zajló munkát. Kiemeli, hogy a korábbiakhoz képest kevesebb munkatárssal, de hasonlóan jól sikerült ellátniuk minden feladatot. Ennek ellenére igyekeznek még jobban teljesíteni, így az elmúlt napokban vizsgálták a hivatal munkatársainak leterheltségét. A kezdeti elégedetlenségek ellenére úgy gondolja, hogy a kirendeltségen dolgozó 2 kolléga jól látja el feladatait.

Bujáki Lászlóné a Szociális Bizottság elnöke: Ismerteti a Bizottság 31/2013. (XII.03.) számú határozatát.

Ágoston Lászlóné az Ügyrendi Bizottság elnöke: Ismerteti a Bizottság 56/2013. (XII.02.) számú határozatát.

Sáhóné Horváth Márta polgármester: Hozzá teszi, hogy 2012. december 12-én került sor a Közös Önkormányzati Hivatal létrehozásáról szóló okirat ünnepélyes aláírására. Törvényi kötelezettségük volt 2000 lakkos alatti településként egy másik önkormányzathoz csatlakozni. Úgy gondolja jó döntést hoztak, mikor Bábolnát választották. Így a lakosoknak is könnyebb az ügyintézés. A kirendeltségen dolgozó 2 kollégán kívül a jegyző és az aljegyző úr is a lakók rendelkezésére áll, hiszen minden héten fogadónapot tartanak, de ezen túl a bábolnai székhelyen is szoktak banai problémákkal foglalkozni. Szavazást kezdeményez.

*A Képviselő-testület egyhangú szavazással az alábbi határozatot hozza:*

**127/2013. (XII.10.) sz. Képviselő-testületi**

**önkormányzati határozat:**

Bana Község Képviselő-testülete

 a Bábolnai Közös Önkormányzati Hivatal 2013. évi működéséről

szóló beszámolót elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Tájékoztatás súlykorlátozó tábla kihelyezésével kapcsolatban érkezett állásfoglalásokról**

Kocsis Gábor jegyző: Ismerteti, hogy korábban felmerült, vizsgálják meg, hogyan lehetne kitiltani az utakban jelentős kárt tevő, bizonyos súlyt meghaladó járműveket a település egyes részeiről. A kérdésben megkeresték az Állami Főépítészt, illetve a KEM Kormányhivatal Közlekedési Felügyelőségének útügyi osztályát. Az állásfoglalásokból kiderül, hogy súlykorlátozást bevezethet az Önkormányzat, de csak a saját kezelésében lévő utakra, azokra is csak akkor, ha a szükségességet szakértői vélemény is igazolja, az utca forgalma pedig más módon is levezethető. Hozzá teszi, hogy ha az Önkormányzat folytatja a kezdeményezést, akkor az érintett utcákat egyénként kell megvizsgálni. A szakértői vélemény kiállítása súlyos összegekkel terhelheti meg az Önkormányzatot, továbbá minden esetben ki kell kérni a rendőrség véleményét, valamint meg kell vizsgálni, hogy más úton megoldható-e az utca vagy egy telephely megközelítése.

Ágoston Lászlóné az Ügyrendi Bizottság elnöke: Ismerteti a Bizottság 58/2013. (XII.02.) számú határozatát.

Szabó Árpád képviselő: Hozzá teszi, hogy ő tette a kezdeményezést. A lakosok joggal szeretnének megfelelő minőségű utakon közlekedni, de az Önkormányzatnak ritkán van lehetősége arra, hogy újraaszfaltozzon egy-egy útszakaszt, vagy felújítsa azt, ezért meg kell próbálniuk megvédeni a jobb állapotban lévő szakaszokat. Kérték a lakosságot, hogy a felújított utcákban saját erőből próbálják megoldani az út mentén a vízelvezetést, de erre a reakciók igen eltérőek voltak. Úgy gondolja, hogy a település lakói nem tesznek azért, hogy megvédjék a falu értékeit. Nem kívánják ellehetetleníteni a vállalkozásokat, viszont szeretnék, ha a kamionok nem az út szélén parkolnának, vagy sok esetben indokolatlanul közlekednének az utcákban mezőgazdasági gépjárművek. A beszámolót elfogadásra javasolja, de úgy gondolja, tiltó táblák nélkül nem lesz eredménye a kérésnek.

Bujáki Lászlóné a Szociális Bizottság elnöke: Kéri a lakosokat, jobban figyeljenek a település értékeire.

Szabó Árpád képviselő: Kiemeli, hogy más településeken büntetik, ha valaki nem tartja tisztán az árkokat, Banán viszont volt példa arra, hogy a kamionok szétgyúrtak egy átereszt.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi határozatot hozza:*

**128/2013. (XII. 10.) sz. Képviselő-testületi**

**önkormányzati határozat:**

Bana Község Önkormányzat Képviselő-testülete a súlykorlátozás kihelyezésével kapcsolatban érkezett állásfoglalásokban foglaltakat tudomásul veszi.

Határidő: azonnal

Felelős: Sáhóné Horváth Márta polgármester

1. **Tájékoztatás törvényességi felhívással kapcsolatban**

Kocsis Gábor jegyző: Elmondja, hogy a Kormányhivatal megvizsgálta a Komárom és Környéke Önkormányzati Társulás társulási megállapodását, amit szeptember végén fogadtak el. A Kincstár ezt elfogadta, viszont a Kormányhivatal nem. A javasolt átvezetéseket a kistérségi társulás munkaszervezete fogja végrehajtani, de előre kívánták tájékoztatni az önkormányzatokat, hogy változások fognak történni.

Sáhóné Horváth Márta polgármester: Határozathozatal nélkül lezárja a napirendi pontot.

1. **Tájékoztatás fogorvosi körzetek kialakításáról**

Kocsis Gábor jegyző: Elmondja, hogy korábban döntöttek a fogorvosi körzetek kialakításáról. Októberben a banai és tárkányi önkormányzat is elfogadta a körzetesítést, de mielőtt Bábolna is elfogadhatta volna, a kezdeményező fogorvos visszavonta kérelmét. Ezt követően az Állami Népegészségügyi és Tisztiorvosi Szolgálattól érkezett egy megkeresés, melyben az önkormányzatokat kötelezik a körzetek kialakítására. Mivel Bana már elfogadta a körzetesítést, ezért nem szükséges újra tárgyalni a kérdést, de decemberben Bábolnán is napirendre kerül a körzetesítés. A fogorvosoknak csupán konzultációs joguk van, beleszólásuk nincsen, az önkormányzatok dönthetnek. Legkorábban februárban alakulhatnak meg a körzetek.

Sáhóné Horváth Márta polgármester: Határozathozatal nélkül lezárja a napirendi pontot.

1. **Egyebek**
2. **Nagyigmánd és Környéke Közoktatási és Szociális Társulás Társulási Megállapodásának módosítása**

Kocsis Gábor jegyző: Ismerteti, hogy a Kormányhivatal a társulási megállapodást nem fogadta el, ezért módosítani szükséges. Kéri a testület támogatását.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi rendeletet hozza:*

**129/2013. (XII. 10.) sz. Képviselő-testületi**

 **önkormányzati határozat:**

Bana Község Önkormányzat Képviselő-testülete jóváhagyja a Nagyigmánd és Környéke Közoktatási és Szociális Társulás Társulási Megállapodásának

2. számú módosítását, és az ezekkel a módosításokkal

egységes szerkezetbe foglalt Társulási Megállapodást.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Kéri a testület tagjait, hogy legkésőbb január 10-ig tegyék meg esetleges javaslataikat a 2014. évi munkatervhez. Elmondja, hogy Szilágyi Norbert, falugazdász munkáját a továbbiakban az újonnan megalakuló Agrár Kamara fogja végezni, így decemberben már nem tudják megtartani a keddi fogadóórákat. Kiemeli, hogy december 15-én 15 órakor tartják a „Mindenki Karácsonya” programjukat, melyre szeretettel vár mindenkit. Műsort ad a Banai Vegyes Énekkar, valamint Szabó János tárogató művész. A karácsonyfánál ünnepi beszédre és egy iskolás lány szavalatára kerül sor, majd ezt követően a művelődési házban kiosztják a kitüntető címeket. Az ünnepségen részt vesz Czunyiné Dr. Bertalan Judit kormánymegbízott, valamint Popovics György a Komárom-Esztergom megyei Közgyűlés elnöke. Felhívja a figyelmet arra, hogy lehetőség lesz a Banai Egységes Óvoda és Bölcsőde anyagi támogatására is, hiszen a szülők adventi vásárral készülnek.

Szabó Árpád képviselő: Felkéri Kocsis Gábor jegyzőt, tájékoztassa a lakosokat a Club Tücsök bezárásáról, illetve megköszöni Kovács András munkáját, amit a településkép javítására szentelt.

Kocsis Gábor jegyző: Ismerteti, hogy egy feljelentés érkezett a rendőrségtől, miszerint a vendéglátóipari egység nyitvatartási időn túl is rendszeresen folytatja tevékenységét. Ezt közigazgatási eljárásban kell vizsgálni, ezáltal szankcionálni kell. A határozatot kézbesítették az üzemeltetőnek, aminek kézhezvételét tértivevénnyel tudják igazolni. Fellebbezési joggal élhettek volna 15 napon belül, de ezt nem tették meg, így a határozat jogerőre emelkedett. A döntés értelmében 30 napra, 2014. január 4-ig bezárásra került a Club. A rendőrség külön figyelmet fordít arra, hogy ne szegjék meg a nyitvatartási tilalmat. Amennyiben erre mégis sor kerül, akkor az üzemeltető pénzbírsággal sújtható, valamint akár véglegesen be is zárhatják az üzletet. Ha a fellebbezési lehetőséggel éltek volna, akkor az ügy a Kormányhivatalhoz került volna, az ő döntéséig pedig nyitva tarthatott volna a Club.

Sáhóné Horváth Márta polgármester: Hozzáteszi, hogy a Képviselő-testület rendeletben szabályozta az üzletek nyitva tartását. E szerint havonta egy alkalommal meghosszabbíthatják a nyitvatartási időt egy 8 nappal korábbi kérvény alapján. A bezárásról a lakosokat több fórumon is értesítették.

A polgármester az ülést 1750 órakor bezárja.

K. M. F.

 **Kocsis Gábor Sáhóné Horváth Márta**

 jegyző polgármester